
МИНИСТАРСТВО ЗА РАД, ЗАПОШЉАВАЊЕ, 
БОРАЧКА И СОЦИЈАЛНА ПИТАЊА
                                         

БЕОГРАД
Немањина 22- 26


На основу члана 18. став 4. Закона о Заштитнику грађана („Службени гласник РС“, бр. 79/05 и 54/07), Заштитник грађана је са становишта своје законом утврђене надлежности, размотрио текст Нацрта закона о радном ангажовању на сезонским и другим повременим пословима у одређеним делатностима, који је Министарство за рад, запошљавање, борачка и социјална питања (у даљем тексту: Министарство) доставило на мишљење, актом број: 011-00-458/2021-05 од 22. октобра 2021. године и даје следеће


МИШЉЕЊЕ НА НАЦРТ ЗАКОНА О РАДНОМ АНГАЖОВАЊУ 
НА СЕЗОНСКИМ И ДРУГИМ ПОВРЕМЕНИМ ПОСЛОВИМА У ОДРЕЂЕНИМ ДЕЛАТНОСТИМА

Заштитник грађана поздравља рад на изради Нацрта закона о радном ангажовању на сезонским и другим повременим пословима у одређеним делатностима (у даљем тексту: Нацрт закона) којим се обим заштите проширује на раднике односно, одређене послове који су повременог карактера, укључујући и сезонске послове у делатностима грађевинарства, услуге смештаја и исхране и другим делатностима које нису обухваћене важећим Законом о поједностављеном радном ангажовању на сезонским пословима у одређеним делатностима.

У прилог даљем ефикасном нормирању рада на повременим пословима у одређеним делатностима осим у пољопривреди и шире гледано ради сузбијања „сиве економије“, Заштитник грађана указује на следеће:

Конвенција Уједињених нација о правима детета утврдила је у члану 32. право детета на заштиту од економске експлоатације и сваког облика рада који може:  бити опасан, ометати образовање детета, нашкодити дететовом здрављу или физичком, менталном, духовном, моралном и социјалном развоју. 
Имајући у виду напоре држава и читаве међународне заједнице да се деци обезбеди заштита од свих облика злоупотреба када је дечји рад у питању, потребно је детаљно регулисати сва питања од значаја за ову област заштите дечјих права, и то како у погледу прописивања послова које деца могу обављати тако и у погледу обавеза послодаваца који децу ангажују.
С тим у вези, Заштитник грађана сматра да је казненим одредбама овог Нацрта закона потребно прописати веће износе новчане казне за кршење забране од стране послодаваца прописане у члану 6. став 3. Нацрта закона, посебно у погледу минималног износа. 
Строжија казнена политика за послодавце је неопходна како би се пружила додатна заштита једној од најосетљивијих категорија становништва и истовремено спречило изједначавање кршења ове забране са кршењима права пунолетних радно ангажованих лица код повремених и привремених послова. 
У прилогу мишљења достављамо и ПФЕ образац.

